༄༅། །མཁན་ཆེན་ཐམས་ཅད་མཁྱེན་པ་ངག་དབང་ཆོས་གྲགས་ཀྱི་མྱ་ངན་འདས་བྱུང་ལུང་བསྟན་མནལ་ལམ་མ་བཞུགས།། ཨོཾ་སྭསྟི་སིདྡྷཾ། བདག་གི་བླ་མ་མཁན་ཆེན་ཐམས་ཅད་མཁྱེན་པ་ངག་དབང་ཆོས་ཀྱི་གྲགས་པ་དེ་ཉིད་བླ་བྲང་རྫོང་དུ་སྐབས་ཤིག་རྣམ་རྒྱལ་གྱི་གཟུངས་འདྲེན་པའི་ཐུགས་དམ་ཡུན་རིང་དུ་མཛད་པས། མནལ་ལམ་དང་འོད་གསལ་འདྲེས་པའི་ངང་ལས་སྔགས་བན་གྱི་རྣམ་པ་ཞིག་བྱུང་ནས། ལོ་གྲངས་བདུན་ཅུའི་བར་དུ་འཚོ་འགྱུར་གྱི། །དེ་ནས་ཀྱང་ནི་ཟླ་གསུམ་ཡི་དམ་ལྷར། །རྩེ་གཅིག་གསོལ་བ་བཏབ་ན་གྱ་གསུམ་དུ། །འཚོ་བར་འགྱུར་མོད་འོན་ཀྱང་སྔ་མ་ལ། །ཞིང་གཞན་འབྱོན་པའི་སྐུལ་བ་པོ་ཉིད་བཟང་། །ཟེར་ནས་གར་སོང་ཆ་མེད་དུ་སོང་ཞིང་། དེ་ནས་སླར་འབྲུག་ལོའི་ཟླ་བ་བཅུ་གཉིས་པའི་ཚེས་བཅོ་ལྔའི་ཐོ་རངས་ཀྱི་ཆ་ལ་རྗེ་བཙུན་རིན་པོ་ཆེ་གྲགས་པ་རྒྱལ་མཚན་ཉིད་གསལ་བར་བྱོན་ནས། དེའི་གསུང་ལས། བུ་ས་ཀའི་ཟླ་བར་རིག་པ་ཡར་འཕོ་བྱ། །གསེར་མདོག་ཅན་ན་གཞན་དོན་རྒྱ་ཆེ་སྟེ། །ཁོ་བོའི་བསྟན་པ་ཞིང་ཁམས་དེ་རུ་ཁྱོད། །སྐྱེ་བ་བདུན་དུ་ཁོ་བོས་རྗེས་སུ་བསྐྱང་། །ཞེས་གསུངས་ནས་བྱང་ཕྱོགས་ལ་ཕེབས་སོང་བས། རྗེ་ཉིད་ཀྱི་ཐུགས་ལ། ད་ལྟ་རང་འགྲོ་དགོས་པ་འདུག་སྙམ་པ་ལ། ཡང་དེ་མ་ཐག་ཐུགས་ལ་ས་ཀའི་ཟླ་བར་གསུངས་པས་སླར་འགྲོ་དགོས་རྒྱུར་འདུག་སྙམ་པ་བྱུང་གསུངས་པ་རྗེ་དེ་ཉིད་ཀྱི་ཞབས་པད་ཡུན་རིང་འབྲལ་མེད་དུ་བསྟེན་པའི་ཆོས་རྗེ་བླ་མ་བ་སོགས་ཞལ་སློབ་བརྫུན་མི་ཟེར་བ་དག་གི་ངག་ལས་ཐོས་པ་བཞིན། རྗེ་ཐམས་ཅད་མཁྱེན་པ་དེ་ཉིད་ལ་སྙིང་ནས་དད་པའི་བློ་གྲོས་ཅན་ས་སྐྱ་པ་སྔགས་འཆང་ངག་དབང་ཀུན་དགའ་བསོད་ནམས་ཀྱིས་ཤིན་ཏུ་མྱུར་བར། དཔལ་ས་སྐྱའི་བཞི་ཐོག་བླ་བྲང་གི་འོད་གསལ་སྣང་བར་སྦྱར་བ་འདིས་ཀྱང་། བདག་ཅག་དཔོན་སློབ་ཀྱི་འདི་ཕྱིའི་དོན་ཐམས་ཅད་ཡིད་བཞིན་དུ་འགྲུབ་པའི་རྒྱུར་གྱུར་ཅིག དེ་དེ་བཞིན་དུ་གྱུར་ཅིག དེ་ལས་གཞན་དུ་ནམ་ཡང་མ་གྱུར་ཅིག །ཀ་ལྱཱ་ན་ཝརྡྷནྟུ། དགེ་ལེགས་འཕེལ་བར་གྱུར་ཅིག། །། ༈ མཁན་ཆེན་ཨ་པད་རིན་པོ་ཆེའི་དགོངས་བཞེད་ལྟར་གུ་རུས་ཞབས་ཞུ་བགྱིས་པའོ།།